Perussuomalaiset Nuoret rajoittaisi kansallispuistoissa liikkumisen vain Suomen kansalaisille – "Metsä on suomalaisen kirkko"

Tulipaikka hiekkarannalla Etelä-Konneveden kansallispuistossa. Timo Mustalampi

Teemu Rauhala

Perussuomalaiset Nuoret rajoittaisi kansallispuistoissa liikkumisen vain Suomen kansalaisille. Nuorisojärjestön mukaan kasvava turismi Suomeen on hyvä asia, mutta järjestö haluaa säilyttää maan ainutlaatuisen luonnon ja pelisäännöt myös tuleville suomalaisille.

Järjestö esittää maksullista "metsälupaa" ulkomaalaisille turisteille sekä matkoja järjestäville yrityksille. Metsäluvista kerätyillä varoilla ylläpidettäisiin kansallispuistoja ja kompensoitaisiin korjausvelkaa.

– Metsä on suomalaisen kirkko ja kansallismielisenä nuorisojärjestönä olemme huolissamme sen tilasta. Kestävätkö upeat kansallispuistomme jatkuvasti kasvavia kävijämääriä tai osaavatko ulkomaalaiset käyttää meille suomalaisilla luontaisia oikeuksia luonnossa oikein? Luonto ei ole pelkkä resurssi, vaan pyhä asia meille suomalaisille. Tämän vuoksi vapaa, maksuton liikkuminen kansallispuistoissa tulee rajata vain Suomen kansalaisille ja ulkomaalaisilta tulee vaatia erillistä “metsälupaa”, vaatii Perussuomalaisten Nuorten puheenjohtaja Samuli Voutila järjestön tiedotteessa.